ጠቅላይ ሚኒስትሩ ለሳውዲ ንጉስ የዕፎይታ ጊዜው እንዲራዘም ጠየቁ
የኢፌዲሪ ጠቅላይ ሚኒስትር ኃይለማርያም ደሳለኝ ለሳውዲ ንጉስ የዕፎይታ ጊዜው እንዲራዘም ጥያቄ ማቅረባቸውን የኢትዮጵያ ውጭ ጉዳይ ሚኒስቴር አስታወቀ ።የኢትዮጵያ ዜጎች ከሳውዲ ዓረቢያ ያለ እንግልት እንዲመለሱ አስፈላጊው ዲፕሎማሲያዊ እንቅስቃሴ እየተደረገ መሆኑን አመልክቶ፤ ጠቅላይ ሚኒስትር ኃይለማርያም ደሳለኝ ለሳውዲ ንጉስ በጻፉት ደብዳቤ የዕፎይታ ጊዜው እንዲራዘም ጥያቄ ማቅረባቸውን አስታውቋል ።የውጭ ጉዳይ ሚኒስቴር ቃል አቀባይ ጽሕፈት ቤት ባወጣው መግለጫ እንዳስታወቀው፤ የሳዑዲ አረቢያ መንግስት የሰጠው የእፎይታ ጊዜ ዛሬ ቢጠናቀቅም መንግስት ዜጎቹን ለመመለስ እና ለማቋቋም የሚያደረገውን ጥረት አጠናክሮ ይቀጠላል።ዜጎችን ከሳዑዲ አረቢያ ለማስወጣት የተከሰተውን የትራንስፖርት እጥረት ተጨማሪ በረራዎች እንዲካሄዱ በማድረግ ለመፍታት ጥረት እያደረገ መሆኑን ሚኒስቴሩ ገልጿል ።በእስካሁኑ ሂደት ወደ አገራቸው ለመመለስ የጉዞ ሰነድ ከወሰዱ 110 ሺ ዜጎች ውስጥ 42 ሺዎቹ መመለሳቸውንም ነው መግለጫው ያመለከተው።የሚጠበቀውን ያህል ዜጎች አለመመለሳቸውና አብዛኛዎቹ በስተመጨረሻ ለመመለስ መወሰናቸው ሁኔታውን አሳሳቢ እንዳደረገውም መግለጫው አመልክቷ።መንግስት ሳዑዲ አረቢያ አዋጅ ባወጣች ማግስት የዘርፍ መስሪያ ቤቶች እና ክልሎች አባል የሆኑበት ብሄራዊ ግብረ ኃይል በማቋቋም ዜጎችን ለመመስ በሶስት ምዕራፍ የተከፈለ ጥረት ሲያደረግ መቆየቱ ይታወሳል።የሳዑዲ መንግስት ያወጣውን አዋጅ ይዘት በተመለከተ ግንዛቤ ከመፍጠር የጀመረው በምዕራፍ የተከፋፈለው የመንግስት እንቅስቃሴ ተጨማሪ የምዝገባ ጣቢያዎችን በማቋቋም፣ ሚስዮኖችን በሰው ኃይልና በገንዘብ ከማጠናከር በተጨማሪ ዜጎች የግል መገልገያ ዕቃዎችን ያለቀረጥና ታክስ እንዲያስገቡ ፈቃድ ሰጥቷል።ተመላሾችን የማቋቋም፣ ድጋፍ የማሰባሰብና የማስተባበር ሥራዎችም እየተሰሩ መሆኑን አመልክቷል-(ኢዜአ) ።